ไฟแนนซ์ทูเดย์
โดย...ช.ชดา
12 ส.ค. 2558

โดย...ช.ชดา
...กระแสปรับคณะรัฐมนตรีกระหึ่มอีกครั้ง คราวนี้มีชื่อ อภิศักดิ์ ตันติวรวงศ์ กรรมการ ธนาคารไทยพาณิชย์ และ ศุภรัตน์ ควัฒน์กุล อดีตปลัดคลัง โผล่ขึ้นมาเป็นแคนดิเดต รมว.คลัง หรือ รมว.พาณิชย์ ด้วย ช.ชดา สอบถามท่านแล้วได้ความว่า ไม่ถนัดทำงานการเมือง ทั้งสองชื่อดูหน้าตาดี โดยเฉพาะอดีตปลัดศุภรัตน์ เข้ามาทำงานได้เลย
อันว่า อภิศักดิ์ นั้น มีชื่อจะเข้าร่วม ครม.ในตำแหน่ง รมว.คลัง ครั้งที่ พล.อ. ประยุทธ์ จันทร์โอชา นายกฯ ฟอร์มทีม ครม.ครั้งแรกแล้ว สุดท้ายหวยมาออกที่ สมหมาย ภาษี เป็น รมว.คลัง ไป และก็มีข่าวลือจะเปลี่ยน รมว.คลัง ตลอดช่วง 1-2 เดือนที่ผ่านมา
...กระแสนี้ทำให้กระบวนการแต่งตั้งข้าราชการกระทรวงการคลังเลื่อนออกไปก่อน คนที่ต้องลุ้นตัวโก่งไม่แคล้วจะเป็น “ดร.อู้” สมชัย สัจจพงษ์ อธิบดีกรมศุลกากร ตัวเก็งผู้ที่จะได้รับการแต่งตั้งเป็นปลัดคลังคนใหม่ ซึ่งตามกำหนดเดิม รมว.คลัง จะเสนอชื่อการแต่งตั้งโยกย้ายข้าราชการคลังในการประชุม ครม.เมื่อวานนี้
...โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ ออกตัวว่า คนพูดเรื่องการปรับโครงสร้างเศรษฐกิจของประเทศเหมือน “คนเพ้อเจ้อ” ไม่มีคนสนใจเรื่องระยะยาว แต่นี่คือการเพ้อเจ้อทางวิชาการ และมีข้อเท็จจริงสนับสนุน ช.ชดา ฟังอาจารย์โฆสิตมาตั้งแต่เป็นนักข่าวเด็ก จนเป็นนักข่าวแก่ๆ ก็ไม่เห็นว่าจะผิดข้อเท็จจริงตรงไหน ผ่านมา 10 กว่าปี จึงได้เห็นว่าที่อาจารย์พูดซ้ำๆ ซากๆ มานาน ได้เห็นผลเป็นรูปธรรมแล้ว 
...ต้นเหตุเศรษฐกิจหดตัวนี่ โทษใครไม่ได้เลย ต้องโทษงบค้างท่อที่มีแต่ตัวเลขเบิกงบออกมาจากกระทรวงการคลัง แต่ไม่มีการนำเงินไปใช้ต่อ ต้นเหตุที่เงินฝืดไม่ใช่เพราะรัฐบาลบ่จี๊ ไม่มีเงิน แต่เพราะหน่วยงานราชการเบิกแต่ไม่จ่าย
...ช่วงแห่งการปรับปรุงระบบให้เป็นดิจิทัลแบงก์กิ้ง ธนาคารพาณิชย์แห่ขอปิดปรับปรุงระบบ แบงก์ชาติต้องแจกบัตรคิวไม่ให้กระทบการใช้บริการของลูกค้า ล่าสุดทหารไทยของดให้บริการ เวลา 03.00-6.00 น. วันเสาร์ที่ 15 ส.ค.นี้